李文授和所贈老融詩復次韻爲謝
作者：樓鑰
朝代：宋

paragraphs: 鄴侯插架書最多，筆力雄奇天所命。
萬人海中深閉門，理窟搜尋到幽夐。
我詩無律如山謳，形穢豈堪珠玉映。
時時歸夢入故山，曳杖松間記投暝。
因君佳句撩秋思，便欲歸尋舊三徑。
兼旬足痹不良行，况復炎蒸如釜甑。
夜來一雨洗河漢，簷溜涓涓清入聽。
晨興剝啄誰叩門，乃有同聲喜相應。
讀之恍若濯清風，自覺昏眸怯明鏡。
伊余何幸點班行，結交往往多名勝。
夫君平處顧清新，解道澄江如練浄。
從今我乃得四友，不特官梅動詩興。
推枕裁詩謝高致，扶憊摇毫心靡定。
舊聞讀檄愈頭風，今頼長篇起衰病。